יוסי דולה

יוסי דולה (1954–2021) כיהן כראש מועצת כפר תבור בין השנים 1992–2018.

ביוגרפיה

יוסי דולה נולד ב-24 בפברואר 1954 במעברת סקייה א', לימים אור יהודה, ליפה ונאזם. יפה נולדה בבגדד ונאזם בבצרה שבעיראק. יפה הייתה מורה ונאזם עבד בבניין ולאחר מכן במחלקת הגבייה של אור יהודה.

בתחילת כיתה ט' הצטרף עם קבוצה של עליית הנוער לקיבוץ סאסא שעל גבול הצפון, כדי לשלב לימודים ועבודה, אבל לאחר חודשים ספורים נקרא הביתה לעזור בפרנסת המשפחה. הוא החל לעבוד כשוליה במסגרייה, והתקדם להיות מנהל העבודה. טרם גיוסו לצה"ל ניהל בית מלאכה גדול. גם בעת שירותו הצבאי עזר דולה בפרנסת המשפחה, ושירת קרוב לבית כדי שיוכל לעבוד בעבודות שונות.

בסוף שירותו הצבאי שירת דולה כנהג במפקדת קצין חימוש ראשי, שם הכיר את דרורה לבית ירחו, בת כפר תבור. הם נישאו בשנת 1977, גרו באור יהודה, ויוסי התקבל כמנהל עבודה בחברת הבנייה מילו רוזנברג.

אחרי כשנתיים עברה המשפחה לכפר תבור ודולה מונה למנהל עבודה בחברת אשבת-מקלטים - חברת בת של אשטרום שבנתה מקלטים, ובהמשך היה למנהל אזור הצפון של החברה. לאחר מכן היה מנהל הסניף הצפוני בחברה-האם אשטרום.

עשייה ציבורית

ממוזער|יוסי דולה במשרד ראש המועצה

ב־1988 הקים דולה רשימה שהתמודדה בבחירות למועצה המקומית. דולה זכה ב-26% מקולות התושבים והפסיד לראש המועצה המכהן מיכה גולדמן. ב־1992 התמנה גולדמן לסגן שר החינוך והספורט, ודולה נבחר לראשות המועצה.

ממוזער|עם נשיא המדינה עזר ויצמן

ב־1993 התמודד דולה בבחירות לראשות המועצה וזכה ב-85% מקולות התושבים.
דולה נבחר לראשות המועצה ארבע פעמים נוספות ברוב גדול – בשנת 1998 קיבל 86%; בשנת 2003 75%, בשנת 2008 מול שני מועמדים הוא קיבל 69% ובשנת 2013 קיבל 71%.

בתקופת כהונתו כראש המועצה, בין השנים 1992-2018, ביסס יוסי דולה את כפר תבור כרשות איתנה, המהווה את מרכז הגליל התחתון ומספקת שירותים נרחבים לתושביה ולכל האזור. הכפר גדל מכ-1000 תושבים בכ-250 בתים, לכ-4500 תושבים בכ-1170 בתי מגורים, עם תוכניות בינוי מאושרות לשנים קדימה.

כל שירותי המועצה הורחבו - נבנה בית ספר יסודי, שופצה מרפאת כללית, נפתחו בית מרקחת, מרפאת קופת חולים מאוחדת ותחנת טיפת חלב. פותח מערך השקיה ממים מוּשָׁבִים, תוחזקו דרכים חקלאיות וניתן סיוע בארנונה לסככות חקלאיות. הורחב אולם המופעים ושופץ אולם האירועים הצמוד לו. שופץ מבנה הספרייה ונוספה לו פרגולה עם פסלו של יוסף ויתקין ו"העץ המדבר". טופח הפארק כמקום לאירועי תרבות וקהילה ובו בית נוער. הוקמו בית המוזיקה ובית ספר למחול. בשדרות רוטשילד בדרך לשכונת כרמי בנימין נבנה מתחם המאפשר להפכו למדרחוב בעת אירועים קהילתיים. שופצו חצרות האיכרים וניתנה תשומת לב לניהול נכון של המוזיאון. נוספו מגרשי ספורט, הוקם קאנטרי אליאל ע"ש אליאל בן יהודה, ובו בריכה מחוממת וחדרי כושר. נבנו בתי כנסת ומקוואות, ויחד עם זה נשמר אורח החיים החופשי בכפר. נפתחו בית הקפה ״קפהדרציה״, מספרה ובוטיק. הוקם המרכז המסחרי הגדול "מול תבור" על שטח של כ-8000 מ"ר לטובת תושבי הכפר והאזור. הוסדר בית העלמין ונרכש ציוד אבלות.

נרקמו תוכניות לעתיד – קריית חינוך גדולה על שטח שהועבר מהמועצה האזורית גליל תחתון, הרחבת שכונת כרמי בנימין, תכנון הכביש העוקף, יחד עם עוד כבישים וכיכרות להקלת התנועה. יוסי הותיר אחריו תוכניות מאושרות לעוד 750 יחידות דיור ברחבי היישוב ועוד 400 שנמצאו בהליכי אישור, וכן תוכניות מאושרות לעוד אלפי מטרים של שטחי מסחר, משרדים ומבני ציבור, והסדרות של שפכים, ביוב ותשתיות נוספות.
בתקופת כהונתו של יוסי דולה ניתנה גם תשומת לב רבה לנושאים הכספיים – לאיזון התקציב, לצורך בגידול ההכנסות מארנונה, להקטנת עומס המילוות ולשימוש נכון בנכסי המועצה. מאמצים רבים הושקעו כל השנים במראה הכפר: נשתלו גינות ומאות עצים, פסלים הוצבו בכיכרות ולראשונה ניתנו שמות לרחובות בכפר תבור ופורסמה מפה מסודרת של היישוב הצומח. מאמץ זה נתן פריו בזכיות חוזרות ונשנות בכוכבי היופי של תחרות ״קריה יפה בישראל״.

ב־2016 לקה דולה בסרטן הלבלב. לאחר טיפולי כימותרפיה וניתוח שעבר בהצלחה הוא התאושש וחזר לעיסוקיו בראשות המועצה. למרות זאת, בסוף שנת 2017 הודיע על כוונתו לפרוש מראשות המועצה ולא לרוץ לכהונה שישית בבחירות של 2018.

מותו
בדיוק חמש שנים לאחר שהתגלה לראשונה, חזר הסרטן שוב בשנת 2021, הפעם סרטן ריאות.
דולה הלך לעולמו ב-4 באוקטובר 2021. הוא נטמן בכפר תבור, על פי תוכנית מדוקדקת שהכין למבנה הקבר והמצבה.

בשנת 2022, בעת חגיגת יום העצמאות תשפ"ב בכפר תבור, הכריז ראש המועצה עודד הלפרין שהפארק המרכזי בכפר תבור שנקרא פארק המעיין ייקרא מעתה פארק יוסי דולה.

בשנת 2024 הוציאה המשפחה בהוצאה עצמית את הספר "מאתיים צעדים קדימה" המוקדש לדמותו ולפועלו של דולה.

 קישורים חיצוניים 

 הערות שוליים 

קטגוריה:ראשי מועצת כפר תבור
קטגוריה:ישראלים שנולדו ב-1954
קטגוריה:ישראלים שנפטרו ב-2021